Oppsiktsvekkende rapport fra FNs spesialrapportør: – Forby videre leting etter olje og gass

Etter et 12 dager langt besøk i Norge, ber FNs spesialrapportør David R. Boyd om radikale endringer i olje- og gassindustrien. – Forby letevirksomhet, sier han.

Norge bør forby videre leting etter olje og gass, ifølge FNs spesialrapportør for menneskerettigheter og miljø. Her er norsk oljeindustri representert ved et bilde fra Oseberg. Vis mer byoutline Hommedal, Marit / SCANPIX

Publisert: Publisert: 3. mars 2020 11:34

FNs spesialrapportør for menneskerettigheter og miljø ber om at Norge slutter å lete etter olje, og gradvis avvikler olje- og gassindustrien.

Det kommer frem i en rapport som ble lagt frem for FNs menneskerettighetsråd denne uken.

Rapporten er skrevet av spesialrapportør David R. Boyd etter han besøkte Norge i fjor høst.

– Bør avslå mer infrastruktur

Boyd skriver blant annet om Norge som et paradoks, der man på den ene siden står fremst i klimakampen, med flest elbiler, er først til å fase ut oljefyring, og med stor produksjon av fornybar kraft.

På den andre siden er Norge fortsatt en stor oljeprodusent.

Les også Klimasøksmålet: – Å sprenge Jotunheimen for å lage grus ville også være ulovlig

Boyd avslutter sine konklusjoner i rapporten med å be Norge om å stoppe videre leting etter olje og gass, på grunn av den globale klimakrisen.

– Norge bør forby videre leting etter fossilt brennstoff, avslå videre utbygging av petroleumsinfrastruktur, utvikle en rettferdig overgangsstrategi for arbeidere og lokalsamfunn som er avhengige av fossilindustrien heter det i konklusjonen.

Jubel i Naturvernforbundet

Videre skriver han at Norge bør forby utvidelse av de mest forurensende og miljøødeleggende måtene å utvinne fossilt brensel på. Dette inkluderer fracking, arktisk olje og gass, eller olje som ligger på ultradypt vann.

Boyd mener også Norge må tredoble nivået på investeringer i fornybar energi, for å nevne noe.

Silje Ask Lundberg, leder i Naturvernforbundet sier til E24 at de er svært fornøyde med denne rapporten.

– I den foreløpige rapporten som ble lagt frem gikk han langt i å støtte klimasøksmålet. Nå går han enda lenger, sier Lundberg.

Leder i Naturvernforbundet, Silje Ask Lundberg er svært fornøyd med rapporten fra Boyd. Vis mer byoutline Terje Bendiksby / NTB scanpix

Hun mener det spesielt er gledelig at en FN-rapportør er så tydelig.

– Vanligvis sies det aldri noe om Norges olje- og gassindustri. Slik er det internasjonalt også. Man får Norge til å virke veldig gode på klima, mens man overser den store elefanten i rommet. Nå får vi spotlighten på dette, sier Lundberg.

– Synes ikke han treffer

Tommy Hansen, kommunikasjonsdirektør i oljebransjens lobbyorganisasjon Norsk olje og gass, er ikke enig med spesialrapportøren.

– Det er viktig og bra at vi har en diskusjon om olje- og gassnæringen også i Norge. Tilgangen til energi som folk har råd til, er ett av bærekraftsmålene til FN, sier Hansen.

Han sier at alle prognoser gir et perspektiv på at olje og gass vil være en del av energimiksen i lang tid fremover, det være seg fra Bloomberg eller IEA (Det internasjonale energibyrået).

– Vi mener Norge bør ha en rolle i det bildet. Det er i hvert fall ingen god løsning heller ikke for menneskerettigheter, å fjerne tilgangen til energi, sier han.